Pielikums

Ministru kabineta

 2017. gada   \_\_\_\_\_\_\_ rīkojumam Nr.  \_\_\_\_

**Vienotas darba vides izveide visā Ekonomikas ministrijas resorā**

**Projekta apraksts (kopsavilkums)**

Ekonomikas ministrijas (turpmāk – EM) Eiropas Reģionālā attīstības fonda projekts “Vienotas darba vides izveide visā Ekonomikas ministrijas resorā” (turpmāk – projekts) paredz nodrošināt centralizētu, uz modernām tehnoloģijām balstītu informācijas un komunikāciju tehnoloģiju pakalpojumu sniegšanu EM resorā - Ekonomikas ministrijā, Būvniecības valsts kontroles birojā, Konkurences padomē, Patērētāju tiesību aizsardzības centrā un Latvijas Investīciju un attīstības aģentūrā, vienlaikus uzlabojot pamatdarbības procesu elektronizācijas līmeni, samazinot administratīvo slogu EM resorā un komersantiem.

**Projekta mērķi:**

1. Nodrošināt centralizētu, uz modernām tehnoloģijām balstītu informācijas un komunikāciju tehnoloģiju pakalpojumu sniegšanu EM resorā.

2. Uzlabot darbības procesu elektronizācijas līmeni, samazinot administratīvo slogu EM resorā un komersantiem, kuri veic datu iesniegšanu.

**Darbības projekta mērķu sasniegšanai:**

**1. Nodrošināt centralizētu, uz modernām tehnoloģijām balstītu informācijas un komunikāciju tehnoloģiju pakalpojumu sniegšanu EM resorā.**

Mērķis tiks sasniegts:

* + veicot informācijas un komunikāciju tehnoloģiju (turpmāk – IKT) tehniskās infrastruktūras centralizāciju;
	+ uzlabojot IKT koplietošanas pakalpojumus un koplietošanas funkcionalitāti.

**2. Uzlabot darbības procesu elektronizācijas līmeni, samazinot administratīvo slogu EM resorā un komersantiem, kuri veic datu iesniegšanu.**

Mērķis tiks sasniegts:

* samazinot informācijas dublēšanos vairākās valsts informācijas sistēmās, atkalizmantojot publiskajā pārvaldē jau pieejamos datus;
* samazinot papīra dokumentu apriti un datu iesniegšanu papīra formātā;
* samazinot manuālu datu pārvadi.

**Projekta rezultāta rādītāji:**

|  |  |  |  |  |  |
| --- | --- | --- | --- | --- | --- |
| **Nr. p.k.** | **Rezultāta rādītājs** | **Mērvienība** | **Sākotnējā vērtība** | **Sasniedzamā vērtība 2 gadus pēc projekta beigām** | **Sasniedzamā vērtība 3 gadus pēc projekta beigām** |
| **Nodrošināt centralizētu, uz modernām tehnoloģijām balstītu informācijas un komunikāciju tehnoloģiju pakalpojumu sniegšanu EM resorā** |
| 1. | Vienoto (centralizēti pārvaldīto) darba vietu skaita īpatsvars no kopējā EM un padotības iestāžu darba vietu skaita | Procenti (%) no kopējā skaita | 0 | 50 | 90 |
| t.sk., virtualizēto vienoto darba vietu skaits (attālinātas piekļuves nodrošināšanai) | Procenti (%) no kopējā skaita | 0 | 5 | 10 |
| 2. | Vienoto darba vietu kategoriju skaits | Skaits | 0 | 3 | 3 |
| 3. | EM resorā esošo datu centru skaits | Procenti (%) no kopējā skaita | 100 | 100 | 66 |
| **Uzlabot darbības procesu elektronizācijas līmeni, samazinot administratīvo slogu EM resorā un datu iesniegšanu komersantiem** |
| 4. | Uzlaboto EM resora reģistru skaits | Procenti (%) no kopējā EM resora pārvaldībā esošo informācijas sistēmu un reģistru skaita | 0 | 15 | 20 |
| 5. | Komersantu īpatsvars, kas datu nodošanai izmanto *Komersantu vienoto datu nodošanas pakalpojumu* | Procenti (%) no kopējā skaita | 0 | 50 | 90 |

**Projekta iznākuma rādītāji:**

|  |  |  |  |  |
| --- | --- | --- | --- | --- |
| **Nr. p.k.** | **Iznākuma rādītājs** | **Mērvienība** | **Starpvērtība (2 gadi pēc projekta sākuma)** | **Sasniedzamā vērtība projekta beigās** |
| 1 | Pilnveidoti vai no jauna izstrādāti publiskās pārvaldes procesi | Skaits | 0 | 11 |
| 2 | Publicētās datu kopas Atvērto datu portālā | Skaits | 0 | 10 |

**Projekta finansējuma kopējais apjoms:** 2 500 000 *euro*

**Projekta īstenošanas laiks (mēnešos):** 36 mēneši

**Saistība ar iepriekšējā plānošanas perioda projektiem, projekta lietderība un ieguldījums specifiskā atbalsta mērķa rezultāta rādītājos**

Projektam nav saistība ar iepriekšējā plānošanas perioda Eiropas Reģionālās attīstības fonda projektiem.

Projekta ietvaros ir paredzēts attīstīt vairākus risinājumus, kā:

**1. Lietu pārvaldības sistēma**

Lai samazinātu datu apstrādes kļūdas un efektīvāk pārvaldītu iestāžu vestās lietas, apstrādātās sūdzības, iesniegumus un sniegtās konsultācijas, EM resora ietvaros tiks ieviesta iestāžu vajadzībām pielāgojama lietu pārvaldības (*case management*) sistēma. Sistēma nodrošinās nepieciešamās starpsistēmu saskarnes datu saņemšanai un nodošanai citu resora iestāžu un ārējām informācijas sistēmām. Lietu pārvaldības sistēma EM resorā nodrošinās vismaz šādu funkcionalitāti:

* lietu veidošanu;
* datu (t.sk. pierādījumu) un lietu sasaisti;
* pieejas vadības kontroles sensitīviem datiem;
* incidentu un lietu klasifikāciju;
* ekspertu resursu pārvaldību;
* lietu pārvaldību un koplietošanas funkcionalitāti;
* interaktīvu vēsturisko datu atlasi pēc kritērijiem (piemēram, uzņēmuma, iesaistītās personas);
* pieņemto lēmumu (t.sk. izsniegto licenču) reģistrēšanu;
* sasaisti ar citām informācijas sistēmām (gan resorā esošām, piemēram, dokumentu vadības sistēmu “Namejs”, gan citu iestāžu informācijas sistēmām, piem., ar Uzņēmumu reģistra informācijas sistēmu, Valsts ieņēmumu dienesta pārziņā esošajām informācijas sistēmām, Nekustamā īpašuma valsts kadastra informācijas sistēmu, Valsts adrešu reģistra informācijas sistēmu un Iedzīvotāju reģistru).

Lietu pārvaldības sistēmas izveidē tiks vērtēta iespēja veikt EM rīcībā esošo nepieciešamo datu migrēšanu no šobrīd izmantotajām informācijas sistēmām (t.sk. sistēmas “Uzraugs”) uz lietu pārvaldības sistēmu.

Šāda sistēma ļaus arī pilnveidot šobrīd EM resorā izmantotos reģistrus (t.sk. licenču reģistru), kas ir izveidoti *Microsoft* *Excel* formātā, vai nenodrošina informācijas apmaiņu ar citiem reģistriem un sistēmām, kā arī nodrošināt iestāžu vajadzībām atbilstoša lietu pārvaldības procesa atbalstu.

Ņemot vērā augstāk minēto, līdz ar lietu pārvaldības sistēmas ieviešanu, turpmāk vienotā informācijas sistēma, izmantojot tajā iestrādātos tehniskos un loģiskos risinājumus un informācijas resursus (programmatūru), nodrošinās informācijas apstrādi, pieejamību, nodošanu un apmaiņu tikai tādā apjomā tām personām un institūcijām, kuras ir tiesīgas to saņemt un lietot atbilstoši normatīvo aktu prasībām. Savukārt tās informācijas sistēmas, no kurām notiks datu migrācija, vairs netiks izmantotas, tādējādi samazinot uzturēšanas izmaksas attiecībā uz tām.

**2. Informācijas elektroniskas iesniegšanas un datu analīzes risinājums**

Projekta ietvaros plānots ieviest EM resorā vienotu informācijas elektroniskas iesniegšanas un datu analīzes risinājumu, kā arī izveidot datu noliktavu datu uzkrāšanas un apstrādes vajadzībām. Informācijas elektroniskas iesniegšanas risinājums, kas nodrošinās iespēju komersantiem iesniegt datus elektroniski, atbalstīs dažādus datu nodošanas formātus, t.sk. iespēju uzstādīt īpašus ierobežojumus datu nodošanai. Pakalpojums būs pielāgojams dažādiem analīzes risinājumiem, nodrošinot to pielāgojamību.

Sākotnēji tiks izstrādātas iespējas veikt vismaz šādu datu nodošanu EM:

* patērētāju kreditēšanas pakalpojumu sniedzēju obligāti iesniedzamie dati;
* komersantu dati konkurences tirgus uzraudzības ietvaros.

Datu analīzes risinājuma funkcionalitāte nodrošinās iestādēm iespēju veikt saņemtās informācijas analīzi un uzturēto reģistru datu apstrādi. Datu analīzes risinājums ļaus veikt dažādu datu analīzi, piemēram:

* konkurences uzraudzības procesā uzņēmumu sniegtās informācijas analīzi, nosakot pārdošanas apjomu, cenu izmaiņas laika gaitā;
* tirgus rādītāju izmaiņu analīzi, ņemot vērā notikumus valstī un Patērētāju tiesību aizsardzības centra veiktās tirgus uzraudzības darbības u.c.

Veidojot informācijas analīzes risinājumu, īpaša uzmanība tiks piešķirta aizsardzībai pret datu noplūdes riskiem, tādēļ tiks izveidoti papildus aizsardzības risinājumi, kas ierobežo iespējas veikt neautorizētu datu kopēšanu (*Data leakage prevention*).

**3. Vienotā resora darba vieta**

Projekta ietvaros tiks attīstīts EM resora darba vietas uzturēšanas process, nodrošinot centralizētu darba vietu sagatavošanu, lietotāju un pieejas tiesību pārvaldību, kā arī nodrošinot darbiniekiem iespēju veikt attālinātu pieslēgšanos savai darba vietai.

Risinājuma ietvaros tiks izstrādāta pamata platforma vienotu virtuālo darba vietu ieviešanai, nodrošinot iespēju realizēt šādu darba vietu skaita palielināšanu, tādejādi pieļaujot iespēju pilnīgi pāriet uz vienotām virtuālām darba vietām nākotnē. Lai nodrošinātu vienoto virtuālo darba vietu ieviešanu visās iesaistītajās iestādēs, nepieciešams centralizēt to darbības nodrošināšanai nepieciešamo informācijas un komunikācijas tehnoloģiju resursu pārvaldību. Šāda centralizācija tiks panākta apvienojot vismaz esošos Latvijas Investīciju un attīstības aģentūras un EM datu centrus. Apvienošanas ietvaros plānots uzlabot sniegto informācijas un komunikācijas tehnoloģiju pakalpojumu efektivitāti un kvalitāti.

Risinājuma ietvaros - informācijas sistēmā - tiks izveidotas vismaz trīs vienotas darba vietu kategorijas, integrējot tajās esošos izmantotos risinājumus un jaunos – Projekta gaitā izveidotos risinājumus.

* Pamata darba vieta – šī darba vieta nodrošinās lietotāju piekļuvi (t.sk. attālinātu piekļuvi) EM tīkla resursiem, *MS Office* programmatūrai, elektroniskajam pastam, vienotai lietvedības sistēmai u.c. pamata funkcionalitātei. Šī darba vieta ir neatņemama citu darba vietu sastāvdaļa, jo pārējās darba vietas ir papildinājumi Pamata darba vietai.
* Lietu pārvaldības darba vieta – papildu Pamata darba vietas funkcionalitātei šī darba vieta nodrošinās lietu pārvaldības funkcionalitātes izmantošanas iespējas, kas izmantojamas šādu procesu uzlabošanai:
* Bīstamo iekārtu uzraudzība;
* Par patērētāju tiesību pārkāpumiem saņemto patērētāju iesniegumu, sūdzību un konsultāciju izskatīšana;
* Metroloģija;
* Tirgus uzraudzība un kontrole;
* Licencēšanas uzraudzība;
* Patērētāju kolektīvo interešu aizsardzība;
* Konkurences likuma pārkāpumu izskatīšanas process;
* Iesniegumu izskatīšanas process;
* Konkurences tirgus uzraudzības process;
* Procesuālo pārkāpumu lietu izskatīšanas process.
* Analītiķa darba vieta – papildu Pamata darba vietas funkcionalitātei, šī darba vieta nodrošinās piekļuvi pie datu analīzes risinājuma un datu noliktavas, nodrošinot informācijas elektroniskas iesniegšanas un datu analīzes risinājumā aprakstīto funkcionalitāti;
* Plānošanas un kontroles darba vieta – papildu Pamata darba vietas funkcionalitātei, darba vieta nodrošinās piekļuvi plānošanas un kontroles modulim un informācijas analīzes risinājumam, uzlabojot EM resora funkciju un uzdevumu plānošanas un to izpildes kontroles procesu efektivitāti, t.sk. nodrošinot galveno rezultātu rādītāju uzkrāšanu un analīzi dažādos līmeņos. Darba vieta nodrošinās piekļuvi datu noliktavai, kurā tiks uzkrāta informācija no dažādām EM resorā esošām informācijas sistēmām, nodrošinot visaptverošas informācijas pieejamību efektīvai procesu plānošanai un uzraudzībai, t.sk. analizējot EM resora personāla pienesumu konkrētu uzdevumu izpildē.

**Indikatīvi sociālekonomisko ieguvumu aprēķini:**

Uzlabojot darba vietu uzturēšanas procesu un ieviešot vienotu resora darba vietu, tiks samazināts laiks, kas nepieciešams, lai sagatavotu lietotāja darba vietas. Tāpat tiks nodrošināta risinājumu mērogojamība.

EM un padotības iestādēs (Latvijas Investīciju un attīstības aģentūra, Konkurences padome, Patērētāju tiesību aizsardzības centrs, Būvniecības valsts kontroles birojs) apkalpojamo darbstaciju skaits varētu sasniegt aptuveni 750 darbstacijas. Pēc EM sniegtās informācijas, iestādē darbinieku rotācija gada laikā mainība ir aptuveni 20%. Tiek pieņemts, ka ieviešot vienotās darba vietas Resorā IKT atbalsta personāls uz katras darbstacijas instalēšanu, apkopi un uzturēšanu gada laikā varētu ietaupīt kopā 3 stundas (1 stundu uz instalēšanu, ņemot vērā darbinieku mainības īpatsvaru, 2 stundas uz apkopi un uzturēšanu katrai no darbstacijām). Izsakot laika ietaupījumu naudas izteiksmē (ņemot vērā vidējo informācijas tehnoloģiju darbinieka atalgojumu -5,55 EUR stundā), aptuvenais ietaupījums no vienotās Resora darba vietas uzturēšanas sastāda aptuveni 750\*3\*5,55=12 488 EUR gadā.

Projektā ieviestajām sistēmām ir netieša ietekme uz Latvijas tautsaimniecību. Lai novērtētu normatīvajiem aktiem neatbilstošu un viltotu preču tirdzniecības izraisīto seku ekonomisko ietekmi, Eiropas Intelektuālā īpašuma birojs (*European Observatory on Infringements of Intellectual Property Rights*) veicis vairākus pētījumus dažādu preču kategorijās. Piemēram, vienā no pētījumiem “*The Economic Cost of IPR Infringement in the Clothing, Footwear and Accessories Sector*”[[1]](#footnote-1) secināts, ka katru gadu apģērbu, apavu un aksesuāru ražotāji Latvijā kopumā zaudē vairāk nekā 70 milj. EUR.

Tiek pieņemts, ka ieviešot Lietu pārvaldības sistēmu, par 2% tiek uzlabota Patērētāju tiesību aizsardzības centra darbības efektivitāte. Ņemot vērā iepriekš minēto, ar Patērētāju tiesību aizsardzības centra darbības efektivitātes uzlabošanu būs iespējams novērst zaudējumu Latvijas tautsaimniecībai līdz pat 1,4 milj. EUR (2% no 70 milj. EUR) gadā, kas rodas iegādājoties nekvalitatīvas, normatīvajiem aktiem neatbilstošas un, potenciāli, veselībai bīstamas preces.

Projekta īstenošanas sociālekonomiskais ieguvums 10 gadu periodā ir lielāks par 2,5 milj. EUR projekta investīciju un 2,5 milj. EUR uzturēšanas izmaksām 10 gadu periodā, kas kopā veido izmaksas 5 milj. EUR apmērā. Projekta ieguvumu-izdevumu attiecības koeficienta vērtība ir virs 2, kas liecina par projekta augstu pievienotu vērtību.

Ministru prezidenta biedrs,

ekonomikas ministrs Arvils Ašeradens

Vīza: valsts sekretārs Juris Stinka

07.08.2017. 20:27

Jankovskis, 67013246

Andrians.Jankovskis@em.gov.lv

1. The Economic Cost of IPR Infringement in the Clothing, Footwear and Accessories Sector, Quantification of infringement in Manufacture of outerwear (NACE 14.13); Manufacture of underwear (NACE 14.14); Manufacture of other wearing apparel and accessories (NACE 14.19); and Manufacture of footwear (NACE 15.20), 05.2015 [↑](#footnote-ref-1)